L 258/118
ET
Euroopa Liidu Teataja
5.10.2022
Digitaliseerimine, küberturvalisus ja andmekaitse 56.
tunnistab, et kuigi kommunikatsioonivahendite ja haldusprotsesside lihtsustamine ja digitaliseerimine, näiteks paberivabale finantshaldusele üleminek, toimus juba ka enne, muutus see COVID-19 pandeemia puhkemise tõttu kiiremaks; on veendunud, et 2020. aasta märtsis kehtestatud katsetatud parandused peaksid jääma alaliseks ja kehtima ka pärast pandeemiat;
57.
märgib, et IT-eelarve oli 2020. aastal 7 500 000 eurot, s.o 2019. aasta 4 900 000 eurost 53 % suurem, mis tulenes peamiselt muudelt eelarveridadelt ümber paigutatud kasutamata assigneeringutest, et mahajäämust IT-valdkonnas veelgi vähendada; tuletab meelde, et assigneeringute ümberpaigutamisega ei saa asendada struktuurseid summasid, mida IT-teenuseks on vaja;
58.
märgib, et 2020. aasta lõpuks oli komitee andnud kõigile töötajatele sülearvuti ning soovi korral jagati ka kvaliteetseid kõrvaklappe, mille kogumaksumus oli 322 462 eurot; on teadlik, et 2021. aasta jaanuaris võttis komitee vastu otsuse maksta toetuskõlblike töötajate taotlusel kohustusliku kaugtööga seotud erakorraliste kulude katmiseks kindlasummaline makse (esitati 563 taotlust kogusummas 107 271 eurot);
59.
väljendab heameelt, et komitee digistrateegias on esitatud küberturvalisusega seotud kindlad näitajad; tunnustab tihedat koostööd ELi institutsioonide ja ametite infoturbeintsidentidega tegeleva rühmaga (CERT-EU), millel komitee IT-turvalisus põhineb;
60.
kiidab komiteed liikmete portaali, Phoenixi ja Adonise dokumentidega seotud töövoo vahendi märkimisväärse parandamise ning edusammude eest, mida on tehtud hübriidpilve keskkonna kui digitaalse töökoha viimase komponendiga; märgib, et komitee sisevõrgu liikmete sektsiooni muudeti täielikult, et koondada sinna kogu teave; väljendab heameelt, et elektrooniliseks allkirjastamiseks kasutatakse kvalifitseeritud e-allkirja, ning peab kiiduväärseks ka muid kaug- ja digivahendeid;
61.
märgib, et viimastel aastatel on komitee siseauditis keskendutud peaaegu täielikult menetluste ja protsesside usaldusväärsuse analüüsimisele ja hindamisele ning vähemal määral tehingute auditeerimisele; nõuab, et komitees koostataks kava, kuidas edendada kaug- ja digitaalseid siseauditeid; märgib, et Euroopa Andmekaitseinspektori taotlusel tegi komitee kindlaks, kui palju isikuandmeid edastati kolmandatesse riikidesse, ja jõudis järeldusele, et see ei kahjustanud ühtegi tegevust; märgib, et komitee kirjutas alla registreerimistaotlusele, mille varal seotakse komitee Microsoftiga sõlmitud institutsioonidevahelise raamlepinguga, ning et tal ei ole enam Microsoftiga eraldi individuaalseid litsentsilepinguid; innustab komiteed siiski seadma esikohale avatud lähtekoodiga tehnoloogia, et säilitada oma tehniliste süsteemide üle kontroll, vältida sõltuvust ja seotust kindla tarnijaga, tagada kasutajate eraelu puutumatusele ja andmekaitsele tugevamad kaitsemeetmed ning suurendada üldsuse jaoks turvalisust ja läbipaistvust;
Hooned ja julgeolek 62.
on teadlik, et komitee ja Regioonide Komitee rakendavad pikaajalist kinnisvarastrateegiat, milles pööratakse põhitähelepanu geograafilisele kontsentreerumisele ja büroode ümberkorraldamisele; märgib, et vastutav töörühm jõudis seisukohale, et heade töötingimuste loomiseks oleks vaja veel üht hoonet, mis mahutaks ligikaudu 200 inimest; märgib, et see analüüs ajendas komiteed ja Regioonide Komiteed pidama läbirääkimisi selle üle, et võtta Euroopa välisteenistuselt üle B100 hoone üürileping, ning et kummagi komitee juhatus kiitis halduslepingu projekti 2020. aasta viimases kvartalis heaks; on teadlik, et COVID-19 pandeemia tõttu tekkisid protsessis viivitused;
63.
väljendab heameelt kinnisvarastrateegia põhivaldkondade parandamise üle, nimelt hoonete renoveerimise üle, et luua ergonoomilistele standarditele vastavad tervislikumad tööruumid, suurendada turvalisust, vähendada elektritarbimist ja viia hooned vastavusse keskkonnanõuetega;
64.
märgib, et pärast B100 hoone ülevõtmist 2021. aasta septembris jätkuvad uuringud ja asbesti kõrvaldamine; kutsub komiteed ja Regioonide Komiteed üles selle hoone tingimusi korrapäraselt jälgima ja hoidma töötajaid sellega pidevalt kursis; tuletab meelde oma 20. oktoobri 2021. aasta resolutsiooni soovitustega komisjonile töötajate kaitsmise kohta asbesti eest (5);
(5) Vastuvõetud tekstid, P9_TA(2021)0427.